钦定古今图书集成/明伦汇编/氏族典/第167卷 > 《廖用贤尚友录》 > 干宝
## 钦定古今图书集成/明伦汇编/氏族典/第167卷 > 《廖用贤尚友录》 > 干宝

按《晋书干宝传》：“宝字令升，新蔡人。少勤学，博览书记，
以才器召为著作郎。平杜弢有功，赐爵关内侯，置史
官。宝领国史，以家贫求补山阴令，迁始安太守。王导
请为司徒右长史，迁散骑常侍，著《晋纪》。其书简略，直
而能婉，咸称良史。性好阴阳术数。宝父先有所宠侍
婢，母甚妒忌，及父亡，母乃生推婢于墓中。后十馀年”，
母丧，开墓，而婢伏棺如生，载还，经日乃苏。家中吉凶
辄语之，考校悉验，既而嫁之。又宝兄尝病气绝，积日
不冷，后遂悟，云“鬼神事。”宝以此撰《搜神记》二十卷，又
为《春秋左氏义外传》，注《周易》《周官》凡数十篇，皆行于
世。